Predsjednica Kolinda Grabar-Kitarović otpisala je Efraimu Zuroffu, ravnatelju jeruzalemskog centra Simon Wiesenthal, koji joj je ranije tijekom dana poslao pismo u kojem poimence nabraja tko je sve od ustaških čelnika nakon Drugog svjetskog rata pobjegao u Argentinu.

– Vaši opetovani pokušaji nametanja kolektivne stigme Republici Hrvatskoj, hrvatskom narodu i hrvatskom iseljeništvu, uključujući i argentinske Hrvate, krajnje su neprihvatljivi i za svaku osudu – napisala je Kolinda Grabar-Kitarović te odbacila "promašena tumačenja izjave iz obraćanja argentinskim Hrvatima".

– Naglašavam kako ista nije ni na koji način u suprotnosti s mojim vrlo jasno više puta izrečenim stavovima o Nezavisnoj Državi Hrvatskoj. Samo zlonamjerni komentari mogu iz navedene izjave iščitavati veličanje jednog totalitarnog režima i njegovih predvodnika – piše u pismu.